CELEX: 32022R0462
Language: sk
Date: 2022-03-16 00:00:00
Title: Vykonávacie nariadenie Komisie (EÚ) 2022/462 zo 16. marca 2022, ktorým sa udeľuje prechodné obdobie na používanie chráneného zemepisného označenia „Λουκάνικο Πιτσιλιάς“ (Loukaniko Pitsilias) (CHZO)

23.3.2022   
               
               
                  SK
               
               
                  Úradný vestník Európskej únie
               
               
                  L 94/1
               
            
         VYKONÁVACIE NARIADENIE KOMISIE (EÚ) 2022/462
         zo 16. marca 2022,
         ktorým sa udeľuje prechodné obdobie na používanie chráneného zemepisného označenia „Λουκάνικο Πιτσιλιάς“ (Loukaniko Pitsilias) (CHZO)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 15 ods. 1,
         keďže:
         
                     (1)
                  
                  
                     Cyperské orgány listom z 15. septembra 2017 navrhli Komisii, aby spoločnosti „Γρηγορίου Β.Ε. Λτδ“ (Grigoriou B.E. Ltd) udelila prechodné obdobie na používanie názvu „Λουκάνικο Πιτσιλιάς“ (Loukaniko Pitsilias), ktorá v rámci vnútroštátneho námietkového konania preukázala, že viac ako päť rokov uvádza v súlade s právnymi predpismi na trh výrobok s rovnakým názvom, ako je názov zapísaný do registra. Cyperské orgány poukázali na to, že uvedená spoločnosť je členom cyperského združenia pre mäsové výrobky, ktoré na vnútroštátnej úrovni podalo prípustnú námietku proti žiadosti o zápis názvu „Λουκάνικο Πιτσιλιάς“ (Loukaniko Pitsilias), ktorú príslušný orgán zamietol. Vzhľadom na to, že táto spoločnosť spĺňala podmienky stanovené v článku 15 ods. 1 nariadenia (EÚ) č. 1151/2012, cyperské orgány navrhli Európskej komisii, aby jej udelila prechodné obdobie.
                  
               
                     (2)
                  
                  
                     Vykonávacím nariadením Komisie (EÚ) 2021/154 (2) Komisia zapísala do registra chránených označení pôvodu a chránených zemepisných označení názov „Λουκάνικο Πιτσιλιάς“ (Loukaniko Pitsilias) (CHZO) bez toho, aby udelila spoločnosti „Γρηγορίου Β.Ε. Λτδ“ (Grigoriou B.E. Ltd) prechodné obdobie podľa článku 15 ods. 1, ako to navrhli cyperské orgány. Vykonávacie nariadenie (EÚ) 2021/154 nadobudlo účinnosť 2. marca 2021.
                  
               
                     (3)
                  
                  
                     Listom z 1. marca 2021 cyperské orgány pripomenuli Komisii návrh týkajúci sa prechodného obdobia uvedený v liste z 15. septembra 2017.
                  
               
                     (4)
                  
                  
                     Komisia odpovedala listom zo 4. mája 2021 a požiadala cyperské orgány, aby špecifikovali a odôvodnili dĺžku požadovaného prechodného obdobia.
                  
               
                     (5)
                  
                  
                     Cyperské orgány v liste z 28. septembra 2021 uviedli, že za primerané považujú prechodné obdobie piatich rokov. Spoločnosť „Γρηγορίου Β.Ε. Λτδ“ (Grigoriou B.E. Ltd) nepretržite viac ako 10 rokov pred zápisom chráneného zemepisného označenia do registra uvádzala v súlade s právnymi predpismi na trh výrobok s rovnakým názvom, ako je názov zapísaný do registra vykonávacím nariadením (EÚ) 2021/154. Udelenie navrhovaného prechodného obdobia by spoločnosti umožnilo prispôsobiť a reštrukturalizovať svoj prevádzkový cyklus vzhľadom na novú situáciu.
                  
               
                     (6)
                  
                  
                     Podľa informácií, ktoré poskytli cyperské orgány, predmetná spoločnosť nedodržiava špecifikáciu, a preto by porušila článok 13 ods. 1 nariadenia (EÚ) č. 1151/2012, ak by používala predmetné označenie.
                  
               
                     (7)
                  
                  
                     Spoločnosť „Γρηγορίου Β.Ε. Λτδ“ (Grigoriou B.E. Ltd) teda spĺňala podmienky stanovené v článku 15 ods. 1 nariadenia (EÚ) č. 1151/2012 na udelenie prechodného obdobia, počas ktorého môže naďalej používať označenie, pod ktorým bol výrobok uvedený na trh. Z tohto dôvodu by sa malo udeliť prechodné obdobie piatich rokov, počas ktorého spoločnosť „Γρηγορίου Β.Ε. Λτδ“ (Grigoriou B.E. Ltd) môže používať chránený názov „Λουκάνικο Πιτσιλιάς“ (Loukaniko Pitsilias).
                  
               
                     (8)
                  
                  
                     Keďže názov je chránený od 2. marca 2021, t. j. odo dňa nadobudnutia účinnosti vykonávacieho nariadenia (EÚ) 2021/154, ktorým bol názov „Λουκάνικο Πιτσιλιάς“ (Loukaniko Pitsilias) (CHZO) zapísaný do registra, treba so spätnou platnosťou povoliť používanie chráneného názvu až do uvedeného dátumu.
                  
               
                     (9)
                  
                  
                     Opatrenia stanovené v tomto nariadení sú v súlade so stanoviskom Výboru pre politiku kvality poľnohospodárskych výrobkov,
                  
               PRIJALA TOTO NARIADENIE:
         
            Článok 1
            Spoločnosti „Γρηγορίου Β.Ε. Λτδ“ (Grigoriou B.E. Ltd) sa počas prechodného obdobia do 1. marca 2026 povoľuje používať registrovaný názov „Λουκάνικο Πιτσιλιάς“ (Loukaniko Pitsilias). Toto prechodné obdobie platí so spätnou účinnosťou od 2. marca 2021.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.
            V Bruseli 16. marca 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 343, 14.12.2012, s. 1.
         
            (2)  Vykonávacie nariadenie Komisie (EÚ) 2021/154 z 3. februára 2021, ktorým sa do registra chránených označení pôvodu a chránených zemepisných označení zapisuje názov „Λουκάνικο Πιτσιλιάς“ (Loukaniko Pitsilias) (CHZO) (Ú. v. EÚ L 46, 10.2.2021, s. 4).